《秋夜宿郡斋书呈诸契厚》
清代·陈煇

淡云流月下空阶，此夕相随宿郡斋。疏竹高梧连夜榻，寒泉落木对秋崖。

孤琴不用弹新曲，尊酒还同写旧怀。良会应须频潦到，谁言萍梗各天涯。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。